Tina Petersen (DF), 2009-11-10:
Man bliver jo næsten helt tavs.
Jeg vil starte med at sige tusind tak til alle.
Jeg tror, det var en sund idé, jeg fik, med at fremlægge den her plan i Socialudvalget, for socialministeren og andre.
Jeg kan høre, at det åbenbart betyder meget, hvor denne nationale handlingsplan for demente bliver forankret.
Jeg er ikke fagmand på området, men jeg bliver berørt af de historier, jeg hører, og jeg kan høre, at det vigtigste her er at få skabt en national handlingsplan.
I Dansk Folkeparti mener vi absolut, at det allervigtigste her er at få nedsat denne tværfaglige og tværministerielle gruppe bestående ikke kun af Sundhedsministeriet og Socialministeriet, det var ikke min tanke.
Der er også nogle juridiske spørgsmål, som absolut vil komme hen ad vejen, og nogle spørgsmål på forskningsområdet som sagt, på uddannelsesområdet, boligområdet – på alle områder, der kan have indflydelse på det.
Nu springer jeg videre til den tale, jeg havde forberedt.
Det kan ikke være nogen hemmelighed for nogen, at Dansk Folkeparti igennem efterhånden mange år har været meget aktive på demensområdet.
Vores sidste forslag, beslutningsforslag nr. B 96, blev jo udmøntet i perioden 2008 og 2009.
Nationalt Videnscenter for Demens har lavet nogle beregninger, der imidlertid viser, at der her i Danmark er en stigning på 40 pct. inden for området her.
Det, der er bekymrende, er at se, at Sundhedsstyrelsen også har fastsat nogle tal på området, som siger, at kun 56.000 vil blive berørt.
Det, der gør en sådan lidt skeptisk, og som er bekymrende, er, at der er så stor forskel på tallene.
Jeg mener absolut, at det er et område, vi bør gå ind og kigge på, hvad jeg også gjorde.
Jeg kunne se, at vi bør gå ind og få lavet den her nationale handlingsplan hurtigt, for om 10 år er altså lige om lidt, og der står vi med et megastort problem.
Demenssygdomme koster i dag samfundet de her 15 mia. kr.
Pengene går bl.a. til udredning, behandling og pleje, inklusiv betaling i forbindelse med tabt arbejdsfortjeneste til de pårørende.
Demens er rigtig mange ting, herunder alzheimer.
Man ved ikke, hvorfor mennesker med Alzheimers sygdom får den, og hvordan den egentlig opstår.
På nuværende tidspunkt findes der ingen behandling på området; der er ikke nogen kur mod den her dødelige sygdom.
Sygdommen rammer hjernens funktioner og medfører absolut store vanskeligheder, når vi snakker funktion, og også store handicap.
Til sidst dør man faktisk af den her sygdom.
Sygdommen berører ikke bare den demente, men også rigtig mange pårørende i Danmark.
I dag er ca. 400.000 danskere berørt af at have et familiemedlem, der lider af demens.
Her kunne jeg godt tænke mig at citere bare lidt fra, hvordan pårørende ser på det her område.
Jeg citerer bl.a. fra B.T. den 29. oktober 2009, hvor der var flere store artikler om området: »Alzheimers er den ondeste sygdom, jeg kan komme i tanke om – at blive frataget sin forstand og sit liv over så mange år er frygteligt.« »Alzheimers er verdens længste … farvel.
« De sygdomme gør mennesker til levende døde.
Vi har simpelt hen en forpligtigelse her i Folketinget til at løse denne problematik, som er så alvorlig.
Jeg kan så glæde mig over, at vi er enige om det.
Det gør vi netop ved at få nedsat den her tværfaglige gruppe, ministerielle gruppe, om man vil, og for mig er det sådan set ligegyldigt, hvor den forankres, bare vi kommer i gang.
Vi kan simpelt hen ikke være andet bekendt.
Det vil så være mine afsluttede bemærkninger.